6.

palauttaa mieliin Yhdistynyttä kuningaskuntaa koskevien asioiden koordinointiryhmän (UKCG) ja ryhmien johtajien 11. syyskuuta 2020 antaman lausuman ja toteaa, että erosopimuksen allekirjoittajana Yhdistyneellä kuningaskunnalla on oikeudellinen velvoite panna sopimuksen määräykset täysimääräisesti täytäntöön ja noudattaa niitä; pitää myönteisenä niitä rikkovien säännösten peruuttamista Yhdistyneen kuningaskunnan sisämarkkinoita koskevasta lakiesityksestä; tuomitsee Yhdistyneen kuningaskunnan viimeaikaiset yksipuoliset toimet, jotka ovat vastoin erosopimusta ja joiden tarkoituksena on jatkaa armonaikaa Isosta-Britanniasta Pohjois-Irlantiin suuntautuvan viennin vapauttamiselle terveystodistuksista kaikkien eläintuotteiden toimitusten osalta, vapauttaa pakettilähetykset tulliselvitysten tekemisestä ja poiketa EU:n säännöistä, jotka koskevat maaperän tuomista sisämarkkinoille sekä lemmikkieläinpasseja; katsoo, että nämä toimet ovat vakava uhka sisämarkkinoiden yhtenäisyydelle; toteaa jälleen kerran, että kaikista tällaisista päätöksistä on sovittava yhdessä asiaankuuluvissa yhteisissä elimissä; kehottaa painokkaasti Yhdistyneen kuningaskunnan hallitusta toimimaan vilpittömässä mielessä ja panemaan allekirjoittamiensa sopimusten ehdot täytäntöön täysimääräisesti ja viipymättä Euroopan komission kanssa sovitun erosopimukseen perustuvan uskottavan ja kattavan aikataulun pohjalta erosopimukseen perustuvan vilpittömän mielen velvoitteen mukaisesti; kehottaa tässä yhteydessä komissiota jatkamaan ponnekkaasti rikkomusmenettelyä, jonka se käynnisti Yhdistynyttä kuningaskuntaa vastaan 15. maaliskuuta 2021 Irlantia ja Pohjois-Irlantia koskevan pöytäkirjan 12 artiklan 4 kohdan nojalla; muistuttaa, että erosopimuksen mukaisten riitojenratkaisumenettelyjen tulosten jatkuva noudattamatta jättäminen voi johtaa myös kauppa- ja yhteistyösopimuksen mukaisten velvoitteiden soveltamisen keskeyttämiseen, mukaan lukien ennennäkemättömän markkinoille pääsyn tason rajoittaminen; katsoo tältä osin, että kauppa- ja yhteistyösopimuksen ratifiointi vahvistaa erosopimuksen täytäntöönpanon valvonnan välineitä; muistuttaa, että erosopimuksen täysimääräinen ja asianmukainen noudattaminen ja täytäntöönpano on keskeisen tärkeää kansalaisten oikeuksien ja rauhanprosessin suojelemiseksi sekä kovan rajan välttämiseksi Irlannin saarella, sisämarkkinoiden yhtenäisyyden suojelemiseksi ja sen varmistamiseksi, että Yhdistynyt kuningaskunta maksaa osuutensa jäsenyytensä aikana ja sen jälkeen kertyneistä vastuista, ja muistuttaa, myös, että se on jatkossakin olennainen ennakkoedellytys EU:n ja Yhdistyneen kuningaskunnan suhteiden tulevalle kehitykselle; korostaa tässä yhteydessä vilpittömän mielen merkitystä ja luottamuksen ja uskottavuuden tarvetta; muistuttaa, että Irlantia/Pohjois-Irlantia koskevan pöytäkirjan ja sen 16 artiklan laadinnassa on otettu huomioon erittäin hienovarainen ja herkkä poliittinen tasapaino; toteaa painokkaasti, että kummankaan osapuolen ei pitäisi tehdä kevyesti tai ilman ennakkoon tehtäviä kuulemisia ehdotuksia tai toimia, jotka voivat horjuttaa tätä tasapainoa; korostaa Pohjois-Irlannin ainutlaatuista tilannetta ja Pohjois-Irlannin edustajakokoukselle pöytäkirjassa annettua asemaa, mukaan lukien vaatimus sen suostumuksesta pöytäkirjan soveltamisen jatkamiselle neljän vuoden kuluttua; katsoo, että on tarpeen jatkaa ja tehostaa vuoropuhelua poliittisten edustajien ja kansalaisyhteiskunnan, myös Pohjois-Irlannin edustajien, kanssa kaikista Irlantia ja Pohjois-Irlantia koskevan pöytäkirjan ja laajemman Pohjois-Irlannin rauhanprosessin näkökohdista; on erittäin huolissaan viimeaikaisista jännitteistä Pohjois-Irlannissa ja muistuttaa, että EU on yksi pitkänperjantain sopimuksen tärkeimmistä vartijoista ja suojelee sitä päättäväisesti;